Boeties terug in SA na maande op straatArgieffoto “Hulle het vanoggend op OR Tambo-lughawe geland,” het Lumka Oliphant, woordvoerder van die departement van maatskaplike ontwikkeling, gesê. “Wat ons weet is dat hulle hul ma Desember laas gesien het. Ons is nie seker hoe lank hulle op straat gewoon het nie. Hulle is onmiddellik na ŉ plek van veiligheid geneem nadat die Suid-Afrikaanse konsulaat van hul lot te hore gekom het.” Die seuns se ma is in hegtenis geneem nadat sy glo tussen Brasilië en Portugal met dwelms handel gedryf het. Die seuns, sewe en 13 jaar oud, was in Sao Paolo op straat. Volgens Oliphant sal die seuns in pleegsorg geplaas word. Hulle het nie dieselfde pa nie. Die seuns se pa’s is nie Suid-Afrikaanse burgers nie. “Die ma het pleegouers voorgestel. Haar wens was dat ons die kinders na die pleegouers neem. Ons sal haar wens bewaarheid want ons sien om na die belange van die kinders.” Oliphant het gesê die pleegouers woon in KwaZulu-Natal en dat daar ŉ assessering gedoen sal word voor die seuns in hulle sorg geplaas word. “Ons het hulle in ŉ hotel ingeboek en afhangende van hoe moeg hulle is, sal ons besluit wanneer ons hulle na die pleegouers toe stuur.” Volgens Oliphant moet daar ŉ hofproses gevolg word om die plasing wettig te maak.